Cody Gakpo

Cody Mathès Gakpo (* 7. máj 1999, Eindhoven ) je holandský profesionálny futbalista, ktorý hrá na pozícii krídelníka alebo útočníka za anglický klub Liverpool FC a za holandskú reprezentáciu.

Gakpo je odchovancom akadémie PSV Eindhoven a v prvom tíme debutoval vo februári 2018. V sezóne 2021/22 získal ocenenie pre najlepšieho holandského futbalistu roka, keď v 47 zápasoch vo všetkých súťažiach strelil 21 gólov.

Gakpo prešiel mládežníckymi výbermi za svoju rodnú krajinu Holandsko od U18 do U21. V „áčku“ debutoval v júni 2021 na turnaji Euro 2020.

Klubová kariéra

Jong PSV 
V roku 2007 prešiel do mládežníckej akadémie PSV Eindhoven, kde potom prešiel všetkými mládežníckymi tímami. V sezóne 2016/17 bol prvýkrát súčasťou rezervného tímu Jong PSV, ale nastupoval predovšetkým v tíme U19. Debut si pripísal 4. novembra 2016 v Eerste Divisie, teda v druhej holandskej lige, za Jong PSV v zápase proti Helmond Sportu, vo zvyšku sezóny sa za Jong PSV objavil už len raz. Potom, čo sa jeho produktivita v nasledujúcej sezóne Eredivisie U19 zvýšila, v 13 ligových zápasoch strelil sedem gólov a pridal päť asistencií, bol nakoniec na prelome roka povýšený do rezervy. Vo svojom druhom vystúpení v druholigovej Eerste Divisie 19. januára 2017 pri vonkajšej výhre 3:2 nad De Graafschapom strelil dokonca gól a aj asistoval pri treťom góle svojho tímu. Za Jong PSV dokázal v nasledujúcej sezóne 2017/18 streliť sedem gólov, ktoré dosiahol v 12 ligových zápasoch.

PSV Eindhoven 
V prvom tíme PSV debutoval Gakpo 25. februára 2018 ako striedajúci hráč pri víťazstve 3:1 nad Feyenoordom.  V sezóne 2018/19 dokázal Gakpo svoje výkony ešte zlepšiť. To si všimol aj tréner prvého tímu Mark van Bommel. V prvej polovici sezóny bol niekoľkokrát povolaný do prvého tímu, spočiatku však iba zostával na lavičke. 3. decembra 2018 pri domácom víťazstve 5:1 nad Go Ahead Eagles zaznamenal prvý hetrik vo svojej profesionálnej kariére, aj keď zatiaľ iba za mládežnícky tím. Potom, čo o 18 dní neskôr, 21. decembra, pri domácom víťazstve 5:2 proti Almere City strelil gól a pripísal si asistenciu, nastúpil prvýkrát v Eredivisii a to len o deň neskôr. Pri domácom víťazstve 3:1 nad AZ Alkmaarom nahradil v posledných minútach Stevena Bergwijna. Do konca roka strelil v desiatich ligových zápasoch za Jong PSV deväť gólov a následne bol už naposledy povýšený a do mládežníckeho tímu sa už nikdy nevrátil. 3. februára 2019 strelil vo svojom druhom vystúpení pri domácom víťazstve 5:0 nad Fortunou Sittard svoj prvý ligový gól a pri ďalšom góle tiež asistoval. Do konca sezóny nastúpil v 14 ligových zápasoch, ale bez toho, aby dokázal zaznamenať ďalší gól.

V sezóne 2019/20 sa presadil v Eredivisii a v 25 ligových zápasoch zaznamenal sedem gólov a rovnaký počet asistencií.

13. septembra 2020, v 1. kole Eredivisie 2020/21, Gakpo strelil svoj prvý gól v tejto sezóne a prispel k výhre nad Groningenom 3:1.  Ďalší gól strelil 24. septembra pri vonkajšom víťazstve 5:1 v 3. predkole Európskej ligy proti slovinskej More, vďaka ktorému sa PSV kvalifikoval do 4. predkola. V ňom sa opäť zapísal medzi strelcov, keď 1. októbra 2020 strelil druhý gól PSV pri výhre nad 2:0 Rosenborgom. Sezónu zakončil so štatistikou 29 zápasov, 11 gólov, 4 asistencie.

V nasledujúcej sezóne strelil víťazný gól PSV pri výhre 2:1 nad Ajaxom vo finále KNVB Cupu 2022, teda holandského pohára.  31. augusta 2022 sa dočkal svojho prvého hetriku v A-tíme pri výhre 7:1 nad Volendamom. 

Hoci sa v lete 2022 veľa hovorilo o Gakpovom odchode z PSV, pričom medzi záujemcami boli predovšetkým kluby z Premier League, menovite Manchester United, Leeds United a Southampton, hráč nakoniec zostal v klube, kde vyrastal.

Liverpool 
28. decembra 2022 Gakpo súhlasil s podpisom zmluvy s klubom Liverpool a po otvorení prestupového obdobia 1. januára 2023 sa pripojil do tímu.  BBC Sport informoval, že sa dohodol na päť a pol ročnej zmluve za prestupovú čiastku medzi 35,4 až 44,3 milióna libier (40 až 50 miliónov eur), čo by bol rekordný poplatok za prestup. PSV.  Za klub debutoval v základnej zostave v zápase 2. na 2. kola FA Cupu na Anfielde proti Wolves 7. januára 2023. Gakpo strelil svoj prvý gól za Liverpool pri víťazstve 2:0 v Merseyside derby nad Evertonom 13. februára.  5. marca 2023 strelil dva góly proti hlavnému rivalovi Liverpoolu Manchestru United pri víťazstve 7:0.

2023/2024 
16. septembra 2023 sa Gakpo strelecky presadil pri víťazstve 1:3 v ligovom zápase proti Wolverhampton Wanderers. V 55. minúte strelil prvý gól Liverpoolu v zápase.

Reprezentačná kariéra 
Gakpo si mohol pomerne dosť vyberať, koho farby bude hájiť na medzinárodnej úrovni. Ponúkalo sa buď krajina kde sa narodil, teda Holandsko, alebo africké krajiny Ghanu a Togo. Nakoniec sa rozhodol pre svoju rodnú vlasť, a to už od mládežníckych kategóriách, kde postupne vystriedal výbery do 18 rokov, do 19 rokov, do 20 rokov, a do 21 rokov.

Do prvého tímu bol povolaný do bez akejkoľvek prípravy hneď na medzinárodný turnaj, čím bolo EURO 2020 a debutoval v treťom zápase skupinovej fázy proti Severnej Macedónii ako striedajúci hráč v 79. minúte za Frenkieho de Jonga. Aj vďaka tomu sa stal prvým holandským hráčom, ktorý si debut pripísal na majstrovstvách Európy, od Martiena Vreijsena v roku 1980.

V novembri 2022 sa prvýkrát predstavil na Majstrovstvách sveta organizovaných v Katare, s ktorým sa Holandsko ocitlo v tej istej skupine. V základnej zostave trénera Louisa van Gaala nastúpil 21.novembra proti Senegalu a po takmer 85 minútach strelil hlavou prvý gól tohto stretnutia. Holandsko zvíťazilo výsledkom 2:0.  Najrýchlejším gólom doterajšieho turnaja poslal národné mužstvo o štyri dni neskôr do vedenia proti Ekvádoru. Na jeho gól v šiestej minúte (a jedinú strelu Holandska na bránku) ale súper zareagoval vyrovnaním na 1:1 a týmto výsledkom zápas aj skončil.

Súkromný život 
Gakpo sa narodil v Eindhovene a vyrastal v štvrti Stratum. Jeho otec sa narodil v Togu a má ghanských predkov, zatiaľ čo jeho matka je Holanďanka.

Úspechy

Klubové 
PSV

 Eredivisie: 2017/18 
 Holandský futbalový pohár: 2021/22 
 Holandský futbalový superpohár: 2021, 2022

Individuálne 

 Holandský futbalista roka: 2021

Referencie

Zdroj 

Hráči Liverpool FC
Žijúci ľudia
Holandské osobnosti
Narodenia v 1999
Narodenia 7. mája
Hráči PSV Eindhoven
Futbaloví stredopoliari
Futbaloví útočníci